Pepe Villar

José "Pepe" Villar Fernández, nado en Vigo o 20 de agosto de 1928 e finado o 27 de xuño de 2007, foi un futbolista e adestrador de fútbol galego. Estivo vinculado case en exclusiva ao Celta de Vigo.

 Traxectoria 
Comezou a súa carreira deportiva como defensa no equipo do barrio vigués de Coia. No verán de 1948 foi fichado polo Celta de Vigo, que o cedeu na tempada 1949/50 ao Arousa, disputando así a histórica única tempada do club na Segunda División. A continuación volveu ao Celta, do que xa non se desvincularía durante as seguintes catro décadas. Debutou en Primeira División o 10 de setembro de 1950 ante a UE Lleida. Durante a tempada 1950–51, na que o Celta quedou de 8º, xogou 3 encontros. Na tempada seguinte xogou 22 partidos e meteu un gol, rematando o Celta en novena posición. Nas seis campañas seguintes, todas elas en primeira división, xogou 165 partidos e marcou 6 goles. Porén, durante a tempada 1958–59 o xogador vigués foi atropelado por unha moto. O equipo notou a súa baixa, rematando a tempada como pechacancelas.

Os dous últimos anos da súa carreira como xogador (1959–60 e 1960–61) discorreron na Segunda División, clasificándose os dous anos para a promoción de ascenso pero sen acadar o obxectivo. Logo da última campaña, na que só xogou tres partidos, decidiu retirarse. En total xogou 269 partidos co club celeste: 207 en primeira división (onde marcou 7 goles), 32 en segunda, 9 de promoción de ascenso e 21 de Copa.

Trala súa retirada como xogador mantívose ligado ao club como auxiliar do adestrador Louis Hon e dirixindo o equipo xuvenil durante moito tempo, levándoos en 1965 á final do campionato de España fronte ao Athletic Club de Bilbao. Na tempada 1966–67 o primeiro equipo do Celta xogaba en Segunda División, e trala dimisión do adestrador César Rodríguez, Pepe Villar dirixiu o combinado no treito final da liga. Posteriormente exerceu como segundo adestrador de Ignacio Eizaguirre e un tándem co gran capitán, Manolo, a finais da tempada 1987–88.

 Véxase tamén 
 Ligazóns externas 
 Datos do xogador en bdfutbol.com 
 Datos do adestrador en bdfutbol.com 
 Ficha en Todo Celta .
 Ficha en Yo jugué en el Celta .

Categoría:Nados en 1928
Categoría:Finados en 2007
Categoría:Nados en Vigo
Categoría:Futbolistas de Vigo
Categoría:Defensas de fútbol
Categoría:Xogadores do Arosa SC
Categoría:Xogadores do Celta de Vigo
Categoría:Adestradores de fútbol de Galicia
Categoría:Adestradores do Celta de Vigo